ORDE do 5 de outubro de 2004 pola que se outorga a aprobación definitiva ao proxecto de modificación puntual número 4 do Plan Xeral de Ordenación Municipal do Concello de Vilagarcía de Arousa. (Expediente PO-03015).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 19/11/2004

O Concello de Vilagarcía de Arousa conta con Plan Xeral de Ordenación Municipal, aprobado definitivamente en data 4 de febreiro de 2000.
A documentación remitida consta de expediente administrativo e proxecto técnico da modificación.
O obxecto do presente proxecto é a inclusión do uso hoteleiro nunha superficie de 1.500 m do ámbito do estudo de detalle denominado ETD-14, e modificar, no mesmo ámbito, a pendente máxima de
cuberta que pasa do 100% ao 80%, e mais as alturas de cornixa e cumio para uniformizalas cos parámetros do resto do municipio.
O obxecto da modificación dá cumprimento ao artigo 94 da Lei 9/2002, de ordenación urbanística e protección do medio rural de Galicia, respecto dos fundamentos das modificacións do planeamento urbanístico.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido en data 24 de outubro de 2003, de conformidade co disposto no artigo 85.1º da Lei 9/2002.
O Pleno do Concello o 29 de decembro de 2003 acordou a aprobación inicial, publicada en prensa e no DOG do 6 de febreiro de 2004, co resultado da fase de información pública que consta no expediente tramitado e aprobado provisionalmente polo Pleno do Concello o 25 de marzo de 2004. Con posterioridade, en data 8 de xuño de 2004 procedeuse a emitir informe previo á aprobación definitiva, no que se formulaban determinadas observacións que deberían ser emendadas.
Revisado o documento relativo á modificación puntual nº 4 do PXOM, e analizados os aspectos sinalados no artigo 85.7º da Lei 9/2002 LOUG, procede sinalar que polo que atinxe ás competencias deste departamento non se formula ningunha obxección ao planeamento proposto.
De conformidade co disposto no artigo 89.1º da Lei 9/2002, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e cos informes xurídico e técnico do Servizo de Inspección Territorial de Pontevedra, e por proposta da Dirección Xeral de Urbanismo,
ACÓRDASE:
Artigo 1º
Aprobar definitivamente o proxecto modificación puntual nº 4 do PXOM do Concello de Vilagarcía de Arousa.
Artigo 2º
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP.
Disposición derradeira
Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 5 de outubro de 2004.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda
CONSELLERÍA DE CULTURA, COMUNICACIÓN SOCIAL
E TURISMO